“หุ้นเอเชีย” เปิดลบ นลท.จับตาจีนรายงานข้อมูลเศรษฐกิจ เดือนก.ค.วันนี้
“หุ้นเอเชีย” เช้านี้เปิดลบ นลท.จับตาจีนรายงานข้อมูลเศรษฐกิจสำคัญเดือนก.ค.64 หลายรายการในวันนี้ ได้แก่ ดัชนีราคาบ้าน, การลงทุนในสินทรัพย์ถาวร, ยอดค้าปลีก, การผลิตภาคอุตสาหกรรม และอัตราว่างงาน ทำให้เกิดแรงเทขายลดความเสี่ยงออกมาก่อน
16 ส.ค. 2564

ผู้สื่อข่าวรายงานว่า ตลาดหุ้นเอเชียเปิดเช้านี้เคลื่อนไหวในแดนลบ เนื่องจากนักลงทุนยังคงจับตาจีนรายงานข้อมูลเศรษฐกิจสำคัญเดือนก.ค. 2564 หลายรายการในวันนี้ ได้แก่ ดัชนีราคาบ้าน, การลงทุนในสินทรัพย์ถาวร, ยอดค้าปลีก, การผลิตภาคอุตสาหกรรม และอัตราว่างงาน
โดยดัชนี SSE Composite ตลาดหุ้นจีนเปิดวันนี้ที่ 3,514.34 จุด ลดลง 1.96 จุด หรือ -0.06%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,806.11 จุด ลดลง 171.04 จุด หรือ -0.61% และดัชนี HSI ตลาดหุ้นฮ่องกงเปิดวันนี้ที่ 26,365.19 จุด ลดลง 26.43 จุด หรือ -0.10%
สำหรับข้อมูลเศรษฐกิจที่มีการเปิดเผยเช้านี้ สำนักงานคณะรัฐมนตรีญี่ปุ่นรายงานว่า ผลิตภัณฑ์มวลรวมภายในประเทศ (GDP) ไตรมาส 2/2564 ขยายตัว 1.30% เมื่อเทียบเป็นรายปี หลังจากที่หดตัวลง 3.70% ในไตรมาส 1 โดยตัวเลข GDP ไตรมาส 2 ของญี่ปุ่นขยายตัวได้ดีกว่าที่นักวิเคราะห์คาดการณ์ว่าจะขยายตัวเพียง 0.70%
ทั้งนี้ตัวเลข GDP ไตรมาส 2 ที่ขยายตัวได้ดีเกินคาดนั้นเป็นสัญญาณบ่งชี้ว่าการอุปโภคบริโภคและการใช้จ่ายด้านทุนของญี่ปุ่นเริ่มฟื้นตัวขึ้น หลังได้รับผลกระทบอย่างหนักในช่วงที่ผ่านมา อันเนื่องมาจากการแพร่ระบาดของไวรัสโควิด-19
อย่างไรก็ดีนักวิเคราะห์กังวลว่า เศรษฐกิจญี่ปุ่นซึ่งใหญ่เป็นอันดับ 3 ของโลกนั้น อาจขยายตัวไม่มากนักในไตรมาส 3 ปีนี้ หลังจากรัฐบาลญี่ปุ่นประกาศใช้มาตรการฉุกเฉินเพื่อควบคุมการแพร่ระบาดของโควิด-19 ในหลายพื้นที่ ซึ่งคาดว่าจะส่งผลกระทบต่อการใช้จ่ายภาคครัวเรือน
 